ผงะ! จนท. โดยสารไฟลท์เดียวกับ “ไบเดน” ผู้ท้าชิง ปธน.สหรัฐฯ ติด “โควิด”
ผงะ! จนท. โดยสารไฟลท์เดียวกับ “ไบเดน” ผู้ท้าชิง ปธน.สหรัฐฯ ติด “โควิด”
ผงะ! จนท. โดยสารไฟลท์เดียวกับ “ไบเดน” ผู้ท้าชิง ปธน.สหรัฐฯ ติด “โควิด”
16 ต.ค. 2563

สำนักข่าวซินหัวรายงานว่า เมื่อวันพฤหัสบดีที่ 15 ต.ค.63 ทีมรณรงค์หาเสียงของโจ ไบเดน ผู้ท้าชิงตำแหน่งประธานาธิบดีสหรัฐฯ จากพรรคเดโมแครต ประกาศว่าพนักงานจากบริษัทเช่าเหมาลำเครื่องบินที่ไบเดนใช้บริการ มีผลทดสอบโรคติดเชื้อไวรัสโคโรนาสายพันธุ์ใหม่ (โควิด-19) เป็นบวก โดยพนักงานคนดังกล่าวโดยสารเครื่องบินที่เดินทางไปยังรัฐโอไฮโอทางตะวันตกตอนกลางของสหรัฐฯ พร้อมกับไบเดนเมื่อวันจันทร์ (12 ต.ค.) และไปยังรัฐฟลอริดาทางตะวันออกเฉียงใต้เมื่อวันอังคาร (13 ต.ค.) แต่พวกเขาอยู่ห่างกันมากกว่า 50 ฟุต และสวมหน้ากากอนามัยอยู่เสมอ
ทั้งนี้ แถลงการณ์ระบุว่าบุคคลที่มีผลตรวจโรคเป็นบวกดังกล่าวเป็น “สมาชิกฝ่ายบริหาร” ของบริษัทเช่าเหมาลำเครื่องบิน 737 ที่ไบเดนโดยสาร แต่บุคคลนั้นนั่งอยู่ในแถวสุดท้ายของเครื่องบินและ “ไม่ได้ติดต่อใกล้ชิด” กับไบเดน
เจน โอแมลลีย์ ดิลลอน ผู้จัดการทีมรณรงค์หาเสียงแถลงว่า “ด้วยข้อเท็จจริงที่เกิดขึ้นเหล่านี้ เราได้รับคำแนะนำจากแพทย์ของรองประธานาธิบดีและที่ปรึกษาทางการแพทย์ของการรณรงค์หาเสียงว่าไม่จำเป็นต้องให้รองประธานาธิบดีกักกันตัว”
ขณะที่ทางด้านไบเดน ทวีตข้อความผ่านทางทวิตเตอร์ว่า “บุคคลดังกล่าวไม่เพียงอยู่ห่างจากผมมากกว่า 50 ฟุต และสวมหน้ากากเท่านั้น แต่ผมยังสวมหน้ากากเอ็น-95 (N-95) ด้วย และไม่มีสมาชิกคนใดในทีมที่พูดคุยกับลูกเรือคนนี้เช่นกัน แพทย์ของผมจึงแนะนำว่าผมไม่จำเป็นต้องกักกันตัว ถ้าจะมีอะไรสำคัญ ก็คงเป็นเรื่องที่เกิดขึ้นนี้สะท้อนให้เห็นความจำเป็นของการสวมหน้ากากอนามัยและการรักษาระยะห่างทางสังคมที่ปลอดภัย”
ก่อนหน้านี้ คามาลา แฮร์ริส เพื่อนร่วมงานของไบเดน ได้ยกเลิกการเดินทางหาเสียงของเธอจนถึงสุดสัปดาห์ หลังจาก ลิซ อัลเลน ผู้อำนวยการฝ่ายสื่อสารของเธอและลูกเรือบนเที่ยวบินเดียวกันมีผลตรวจโรคโควิด-19 เป็นบวก โดยทั้งแฮร์ริส และดั๊ก เอ็มฮอฟ สามีของเธอ มีผลตรวจโรคเป็นลบในวันพฤหัสบดี (15 ต.ค.)
โอแมลลีย์ ดิลลอน กล่าวว่าทีมงานหาเสียงของไบเดนได้เริ่มกระบวนการติดตามอาการเหล่าผู้มีประวัติติดต่อที่เกี่ยวข้องแล้ว “เพื่อแจ้งทุกคนที่เข้ามาติดต่อกับบุคคลที่เกี่ยวข้องถึงการติดเชื้อที่อาจเกิดขึ้น”
อนึ่ง ศูนย์วิทยาศาสตร์และวิศวกรรมเชิงระบบ (CSSE) มหาวิทยาลัยจอห์นส ฮอปกินส์ รายงานว่าสหรัฐฯ มีผู้ป่วยโรคโควิด-19 อยู่ที่ 7,979,236 ราย และผู้ป่วยเสียชีวิต 217,683 ราย เมื่อนับถึง 09.25 น. ของวันศุกร์ (16 ต.ค.) ตามเวลาประเทศไทย โดย 44 รัฐยังคงพบผู้ป่วยใหม่รายวันเพิ่มขึ้น และ 30 รัฐมีผู้ป่วยเสียชีวิตรายวันเพิ่มขึ้นต่อเนื่อง